text: © Imprudència
  Realitzar les eleccions al febrer podria ser imprudent. El Govern no va fer les coses bé i el ministre de Sanitat està posant en risc la ciutadania. Ens trobem amb màxims d'ocupació de les UCI. Totes elles són persones que estan mantenint les seues vides gràcies als ingents esforços dels grans professionals. Però és evident que estan esgotats. Igual que la resta de professionals que fan temps que dobla torns i gairebé sense parar. Tot Europa està ja confinada. Les morts per Covid continuen creixent. I davant de tot això el ministre de Sanitat segueix mirant a la corba electoral i descuida la corba de l'epidèmia i la de l'economia. Un greu error.
  Ben aviat molts ciutadans rebran cartes. Seran les citacions per passar-se tot un dia en un col·legi electoral. Durant aquella jornada passaran centenars de persones davant d'ells i, alguns, estaran contagiats i confinats. Molts dels membres d'aquestes taules van obeir per Nadal i no van compartir estovalles amb els seus nets. Potser alguns no ho facin mai més. Si cal fer eleccions, caldrà arengar la població perquè vagi a votar i no es quedi a casa. I això és una irresponsabilitat que el Govern i el ministre Illa haurien d'haver evitat coneixedors del que s'acostava. Lamentarem al març l'abús tàctic del PSOE quan tinguem el sistema sanitari col·lapsat.
  Fer campanya com si hi hagués eleccions el 14 de febrer, cridant a la participació alhora que es demana que la gent es quedi a casa, és contradictori. El ministre Illa considera que aquell cap de setmana no serà un problema que milers de catalans viatgin al llarg de Catalunya, portant l'àvia al poble a votar, i amb centenars d'apoderats desplaçats per assegurar-se que els vots es compten correctament.
  El menyspreu del Govern per la llei ens ha portat a una situació complexa. El Govern ha fet un nyap de decret, una altra més, que és confús i genera inseguretat jurídica. En qualsevol cas, correspon al Govern i al ministre de Sanitat la responsabilitat que els ciutadans votin amb garanties i en condicions de seguretat sanitària. A Ciutadans som partidaris de l'ajornament electoral, però estem preparats per a les eleccions, quan siguin.